b"\n_START_ARTICLE_\nAdam le Fondre\n_START_PARAGRAPH_\nGlenville Adam James le Fondre (s\xc3\xbcndinud 2. detsembril 1986 Stockportis) on Inglismaa jalgpallur. Ta m\xc3\xa4ngib r\xc3\xbcndajana Austraalia k\xc3\xb5rgliiga klubis Sydney._NEWLINE_Ta alustas klubikarj\xc3\xa4\xc3\xa4ri kodulinna klubis Stockport County, mille p\xc3\xb5himeeskonnas tegi ta deb\xc3\xbc\xc3\xbcdi hooajal 2004\xe2\x80\x9305._NEWLINE_Enne Sydneysse siirdumist m\xc3\xa4ngis ta ainult Inglismaa liigas\xc3\xbcsteemi klubides, p\xc3\xb5hiliselt 2.\xe2\x80\x934. astme liigade klubides. Ainsal korral on ta m\xc3\xa4nginud Premier League'is hooajal 2012\xe2\x80\x9313 Readinguga. Le Fondre oli Readinguga t\xc3\xb5usnud k\xc3\xb5rgliigasse p\xc3\xa4rast seda, kui eelmisel hooajal oldi v\xc3\xb5idetud esiliiga. Le Fondre l\xc3\xb5i hooajal 2012\xe2\x80\x9313 Inglismaa k\xc3\xb5rgliigas 12 v\xc3\xa4ravat, sealhulgas viis v\xc3\xa4ravat 2013. aasta jaanuaris, mille eest valiti ta Premier League'i kuu parimaks m\xc3\xa4ngijaks. Tal ei \xc3\xb5nnestunud siiski aidata Readingut k\xc3\xb5rgliigasse p\xc3\xbcsima j\xc3\xa4\xc3\xa4mast ning 19. koht liigas t\xc3\xa4hendas taas esiliigasse langemist. 2013. aastal valiti Le Fondre Readingu aasta m\xc3\xa4ngijaks._NEWLINE_Lisaks Stockport Countyle ja Readingule m\xc3\xa4ngis ta veel j\xc3\xa4rgmistes Inglismaa liigade klubides: Rochdale (aastad 2007\xe2\x80\x932009), Rotherham United (2009\xe2\x80\x932011), Cardiff City (2014\xe2\x80\x932015), Bolton Wanderers (2014\xe2\x80\x9315 ja vaheajaga 2016\xe2\x80\x932018), Wolverhampton Wanderers (hooaeg 2015\xe2\x80\x9316) ja Wigan Athletic (hooaeg 2016\xe2\x80\x9317)._NEWLINE_Sydneys m\xc3\xa4ngib ta alates 2018. aasta augustist p\xc3\xa4rast Boltoniga lepingu katkestamist. 2018\xe2\x80\x9319 l\xc3\xb5i ta p\xc3\xb5hihooajal 16 v\xc3\xa4ravat, millega oli liiga resultatiivsuselt teine m\xc3\xa4ngija. Hooaja finaalseerias alistati Perth Glory. Ta valiti samal hooajal liiga hooaja s\xc3\xbcmboolsesse koosseisu."